„12.

Abdoulaye HISSENE (poznat i kao: a) Abdoulaye Issène; b) Abdoulaye Hissein; c) Hissene Abdoulaye; d) Abdoulaye Issène Ramadane; e) Abdoulaye Issene Ramadan; f) Issene Abdoulaye Datum rođenja: 1967. Mjesto rođenja: Ndele, Bamingui-Bangoran, Srednjoafrička Republika Državljanstvo: Srednjoafrička Republika Br. putovnice: srednjoafrička diplomatska putovnica br. D00000897, izdana 5. travnja 2013. (vrijedi do 4. travnja 2018.) Adresa: a) KM5, Bangui, Srednjoafrička Republika; b) Nana-Grebizi, Srednjoafrička Republika Datum uvrštenja na popis UN-a:17. svibnja 2017. Ostale informacije: Hissène je bio ministar mladih i sporta u sklopu kabineta bivšeg predsjednika Srednjoafričke Republike Michela Djotodije. Prije toga bio je predsjednik političke stranke Konvencija domoljuba za pravdu i mir. Usto se etablirao kao vođa naoružanih paravojnih snaga u Banguiju, posebno u četvrti „PK5” (treći okrug). Informacije iz sažetka razlogâ za uvrštenje na popis Odbora za sankcije: Dodatne informacije: Abdoulaye Hissène i drugi članovi ex-Séléke surađivali su sa saboterima anti-Balake povezane s bivšim srednjoafričkim predsjednikom Françoisom Bozizéom, uključujući Maximea Mokoma, kako bi potaknuli nasilne prosvjede i sukobe u rujnu 2015. u okviru neuspjelog pokušaja državnog udara kako bi se srušila vlada dok je tadašnja prijelazna predsjednica Catherine Samba-Panza sudjelovala na Općoj skupštini UN-a 2015. Mokoma, Hissènea i druge osobe srednjoafrička je vlada optužila za različita kaznena djela, uključujući ubojstvo, podmetanje požara, mučenje i pljačku proizišle iz neuspjelog državnog udara. Hissène je od 2015. postao jedan od glavnih vođa naoružanih paravojnih snaga u četvrti „PK5” u Banguiju sastavljenih od preko 100 muškaraca. Pritom je sprečavao slobodu kretanja i povratak državne vlasti u to područje, među ostalim nezakonitim oporezivanjem aktivnosti u području prometa i trgovine. U drugoj polovici 2015. Hissène je djelovao kao predstavnik „nairobista” iz ex-Séléke u Banguiju čije je djelovanje bilo povezano s borcima anti-Balake pod Mokomovim vodstvom. Naoružani muškarci pod kontrolom Harouna Gayea i Hissènea sudjelovali su u nasilnim događajima do kojih je došlo u Banguiju između 26. rujna i 3. listopada 2015. Sumnja se da su članovi Hissèneove skupine bili upleteni u napad na vozilo Mohameda Mousse Dhaffanea, vođe ex-Séléke, izvršen 13. prosinca 2015., na dan održavanja ustavnog referenduma. Hissène je optužen za organiziranje nasilnih događaja u četvrti KM5 u Banguiju u kojem je ubijeno petero i ranjeno dvadeset osoba, a stanovnicima spriječeno glasovanje na ustavnom referendumu. Hissène je ugrozio izbore pokretanjem ciklusa napada u svrhu odmazde između različitih skupina. Policija je 15. ožujka 2016. uhitila Hissènea u zračnoj luci Bangui M'poko i prevezla ga u odjel za istraživanja i istrage nacionalne policije. Njegove su ga paravojne snage kasnije oslobodile upotrebom sile te ukrale jedan komad oružja koji je ranije predala MINUSCA u okviru zahtjeva za izuzeće koji je Odbor odobrio. Nakon što su unutarnje sigurnosne snage uhitile muslimanske trgovce u četvrti „PK12”, paravojne snage Gayea i Hissènea 19. lipnja 2016. u Banguiju su otele petoricu pripadnika nacionalne policije. MINUSCA je 20. lipnja pokušala osloboditi pripadnike policije. Došlo je do razmjene vatre između naoružanih muškaraca pod kontrolom Hissènea i Gayea i pripadnika mirovnih snaga koji su pokušavali osloboditi taoce. Kao rezultat toga ubijeno je najmanje šestero pojedinaca, a jedan je pripadnik mirovnih snaga ranjen. Hissène je 12. kolovoza 2016. predvodio konvoj od šest vozila s teško naoružanim pojedincima. Konvoj, koji je bježao iz Banguija, južno od Sibuta presrela je MINUSCA. Na putu na sjever na nekoliko je kontrolnih točaka došlo do razmjene vatre između konvoja i unutarnjih sigurnosnih snaga. S vremenom ga je MINUSCA zaustavila 40 km južno od Sibuta. Nakon višestruke pucnjave MINUSCA je zarobila 11 muškaraca, ali su Hissène i nekoliko drugih osoba pobjegli. Uhićeni pojedinci naveli su MINUSCA-i da je Hissène bio vođa konvoja, čiji je cilj bio doći do Brije i sudjelovati na skupštini skupina ex-Séléke koju je organizirao Nourredine Adam. Odbor stručnjaka u kolovozu i rujnu 2016. dvaput je putovao u Sibut kako bi pregledao imovinu konvoja Hissènea, Gayea i Hamita Tidjanija koju je MINUSCA zaplijenila 13. kolovoza. Odbor je također pregledao streljivo zaplijenjeno u Hissèneovoj kući 16. kolovoza. U šest vozila i kod uhićenih pojedinaca pronađena je smrtonosna i nesmrtonosna vojna oprema. Središnja policija 16. kolovoza 2016. pretresla je Hissèneov dom u Banguiju. Pronađeno je više od 700 komada oružja. Skupina članova ex-Séléke koja je iz Kaga-Bandora na šest motocikala dolazila po Hissènea i njegove suradnike 4. rujna 2016. otvorila je vatru na MINUSCA-u u blizini Dékoe. Tijekom tog incidenta ubijen je jedan borac ex-Séléke, a ranjena su dva pripadnika mirovnih snaga i jedan civil.”